Inalok ni Pangulong Rodrigo Duterte ang Abu Sayyaf ng Order of Lapu-Lapu kung magkasundo sila ng mga pinuno ng teroristang grupo. Erik De Castro, Reuters/file

MAYNILA - Inalok ni Pangulong Rodrigo Duterte nitong Biyernes ang mga miyembro ng teroristang grupong Abu Sayyaf ng Order of Lapu-Lapu.

Ito ay isang medalyang ipinagkakaloob sa isang government employee o pribadong indibidwal na nagpamalas ng hindi matatawarang serbisyo na alinsunod sa kampanya o adbokasiya ng Pangulo.

Ayon kay Duterte, ito ay sakali man na sila ay magkasundo ng mga pinuno ng Abu Sayaff.

Humihingi lang ng "word of honor" ang Pangulo sa grupo na siya ay hindi gagawing bihag kung sakali mang puntahan niya ang Abu Sayyaf at makipag-usap sa kanilang mga pinuno.

Ibinunyag din ni Duterte na nakatanggap siya ng banta sa seguridad habang siya ay bumibisita sa Ipil, Zamboanga Sibugay kahapon.

Binisita ng Pangulo ang nasabing bayan para sa selebrasyon ng ika-69 na Araw ng Ipil at kahit nabatid na may banta, nagpatuloy sa lakad si Duterte.

Sa kaniyang talumpati nitong Biyernes kasabay ng pagdalaw niya sa mga pamilyang nasunugan sa Jolo, Sulu, nakiusap ang Pangulo sa Abu Sayyaf na huwag siyang gawing target.

Ayon sa kaniya, walang mapapala ang rebeldeng grupo kung siya'y gagawing bihag.

Ipinaliwanag din niya na ang kaniyang pamilya ay may linyang Maranao at Tausug, at mahihirapan muling makapaghalal ang bansa ng presidenteng may dugong Moro. - ulat ni Joyce Balancio, ABS-CBN News